መንግስት በሳውዲ ያሉ ዜጎችን ወደ ሀገራቸው ለመመለስ ከሳውዲ ጋር እየተነጋገረ ነው
አዲስ አበባ፤ ጥቅምት 30/2006 (ዋኢማ) – የሳውዲ መንግስት በሀገሪቱ በህገ ወጥ መንገድ የሚኖሩ የውጭ ሀገራት ዜጎችን በማፈስ ወደየ ሀገራቸው ለመመለስ በጀመረው ዘመቻ በሳውዲ ሪያድ ኤል ማኑፋ በተባለ ቦታ አንድ ኢትዮጵያዊ በፀጥታ ሃይሎች መገደሉን የውጭ ጉዳይ ሚኒስቴር ገለፀ፡፡የውጭ ጉዳይ ሚኒስቴር ጉዳዩን በቅርበት እየተከታተለ እንደሆነና ዜጎቹ በሰላም ወደ ሀገራቸው የሚመለሱበትን ሁኔታ ከሳውዲ መንግስት ጋር በመነጋገር ላይ መሆኑን ገልጿል፡፡በምዕራብ ኤስያ ትልቋ አረብ አገር ተሆነችው ሳውዲ አረቢያ በርካታ የውጭ ሀገራት ዜጎች በስራ ምክንያት ይኖርባታል፡፡በመጋቢት 2013 የወጣ ጥናት እንደሚያመለክተው 7.5 ሚሊዮን የሚሆኑ የውጭ ዜጎች በዚያች ሀገር ይኖራሉ፡፡ ከነዚህ ውስጥ ያለሰራ ፈቃድ የሚኖሩ፣ በህገወጥ መንገድ የሚኖሩና የሄዱበትን ሰራ ለቀው በተለያዩ ስራዎች ላይ ያለፈቃድ የተሰማሩ የውጭ ሀገር ዜጎችም በርካታ ናቸው፡፡የውጭ ጉዳይ ሚኒስትር ቃል አቀባይ አምባሳደር ዲና ሙፍቲ እንዳሉት ሳውዲ አረቢያ በቅርቡ በሀገራቱ በህገ ወጥ መንገድ የሚኖሩ የውጭ ሀገራት ዜጎች ወደ ህጋዊነት እንዲመጡ የ 4ወር የጊዜ ገደብ አስቀምጦ ነበር፡፡በሀገሪቱ በህገ ወጥ መንገድ የሚኖሩ ኢትዮጵያውያንን በተቀመጠው የጊዜ ገደብ መሰረት ወደ ህጋዊነት ለማምጣት  ጥረት መደረጉን አምባዳሰር ዲና ሙፍቲ ተናግረዋል፡፡ነገር ግን የሳውዲ መንግስት ያስቀመጠው የጊዜ ገደብ ጥቅምት24/2006 ከተጠናቀቀ በኋላ ህገወጥ የውጭ ሀገራት ዜጎችን ማፈስ እና ወደ የሀጋራቸው እንዲመለሱ ለማድረግ ዘመቻ ጀምሯል፡፡እንደ ኢሬቴድ ዘገባ በዘመቻው ታዲያ በሳውዲ ሪያድ ኤል ማኑፋ በተባለ ቦታ ጥቅምት 26 ቀን  ኡመር አብዱልከሪም አሊ የተባለ ኢትዮጵያዊ በጸጥታ ሀይሎች ጥይት መገደሉን የገለፁት የውጭ ጉዳይ ሚኒስትር ቃል አቀባይ አምባሳደር ዲና ሙፍቲ ግድያው በምንም መልኩ ተቀባይነት የለውም ብለዋል፡፡ስለሁኔታውም በኢትዮጵያ ያለውን የሀገሪቱን ምክትል አምባሳደር ጠርቶ ማብራሪያ መጠየቁን አምባሳደር ዲና ሙፍቲ ገልዋል፡፡አምባሳደር ዲና በውጭ ሀጋሪቱ ያሉ ሌሎች ኢትዮጵያውያንም ወደ ሃገራቸው በሰላም እንዲመለሱ ጥረት ይደረጋል ብለዋል፡፡የኢትዮጵያ መንግስት በህገወጥ መንገድ ወደ ተለያዩ የአረብ ሀገራት የሚሄዱ ዜጎች ለመቆጣጠር ካለፈው 2 ዓመታት ጀምሮ ብሔራዊ ኮሚቴ  አቋቁሞ በመስራት ላት ነው፡፡የዜጎችን ንቃት ህሊና ማሳደግ እና ከዚህ ቀደም በህገወጥ መንገድ የሄዱትን ህጋዊነት ማላበስ ደግሞ ዋነኛ ስልቶች ናቸው፡፡ ይህንን ህገወጥ ጉዞ ለመከላከልም በሀገሪቱ በማንኛቸውም ኤጀንሲዎች በኩል ወደ ተለያዩ አረብ ሀገራት የሚደረግ ጉዞ ለጊዜው እንዲታገድ ማድረጉም ይታወሳል፡፡